text: Asger Christensen får skæld ud
  27 maj 2014 kl. 06.09
  Venstres byrådsmedlem i Kolding Asger Christensen bliver irettesat af sin partiformand, efter at han har krævet, at Lars Løkke Rasmussen går af.
  Venstre fik et dårligt valg til EU-parlamentet.
  Det har efterfølgende fået Asger Christensen, der selv stillede op, men ikke blev valgt, fået til at opfordre Lars Løkke Rasmussen til at trække sig, belastet af sager, som han er.
  - Tavlen trænger til at blive vasket ren - Venstre har brug for en ny formand, sagde han i går.
  - For fjorten dage siden lå vi til fire mandater. Tøjsagen har pustet de to mandater væk. Når jeg gik rundt på gader og stræder, så var der bare rigtigt mange af vores vælgere, der gav udtryk for, at de nu ville sætte deres kryds et andet sted, sagde Asger Christensen.
  Men nu har Venstres lokale partiformand Jakob Ville Jensen ifølge JydskeVestkysten irettesat Asger Christensen.
  - Man må godt være uenig med Vestres og Løkkes dispositioner. Men kritikken skal holdes indendøre, hvis man ikke vil risikere at skade Venstres chancer for at genvinde statsministerposten, siger Jakob Ville Jensen til avisen.
  